Kristín Hannesdóttir: Aðalbókari Seðlabanka Íslands

Ég kom til starfa hjá Seðlabankanum í nóvember 2008 til þess að vinna við erlenda greiðslumiðlun sem Seðlabankinn þurfti að taka yfir eftir fall viðskiptabankanna. Þetta var yfirgripsmikið verkefni enda fóru gjaldeyrisfærslur hjá Seðlabankanum frá um það bil 200 á mánuði yfirí næstum 24.000 á mánuði eftir hrunið. Álagið á starfsfólk Seðlabankans var því gríðarlegt og mikil vinna fór í að koma upp þeim verkferlum sem nauðsynlegt var til að allt gengi snurðulaust fyrir sig. En sem betur fer starfar frábært starfsfólk hér í Seðlabankanum, svo þetta tókst með mikilli vinnu. Þegar mótmælin voru í vetur fyrir utan Seðlabankann var aðalvinnuaðstaða þeirra sem voru í greiðslumiðluninni örfáum metrum frá. Stærsta fundarherbergið í bankanum var notað og þarna sat hópur starfsmanna með eyrnatappa og heyrnartól og reyndi eftir bestu getu með bros á vör að koma greiðslum áleiðis. Allt skyldi komast á sinn stað, ég hef sjaldan upplifað eins mikla vinnusemi og starfsánægju.“

Kristínu var boðin staða aðalbókara hjá Seðlabankanum og tók hún við því starfi 1. september. „Starfið sem aðalbókari felst aðallega í daglegum rekstri deildarinnar sem ber ábyrgð á bókhaldi, bakvinnslu og fjárhagsupplýsingum bankans. Ég mun áfram vera í ýmsum sérverkefnum sem skapast hafa vegna efnahagshrunsins og tel ég það forréttindi að fá tækifæri til þess að leggja mitt af mörkum í þessum málum.“

Kristín er uppalin í Bandaríkjunum en þegar kom að því að fara í framhaldsnám heillaði Danmörk. „Maðurinn minn á ættir að rekja til Danmerkur og árin þar voru mjög skemmtileg. Fyrir utan að eignast góða vini öðlaðist ég tungumálakunnáttu sem er mikilvægt þegar kemur að samskiptum við Norðurlöndin. Börnin höfðu líka gott af þessu enda sjá þau heiminn í öðru ljósi eftir að hafa búið erlendis.“

Kristín er með M.Sc. gráðu í fjármálahagfræði frá Copenhagen Business School og M.Sc. gráðu í endurskoðun frá Álaborgarháskóla. „Ég hef alltaf haft gaman af námi en það þarf þá líka að vera praktískt til þess að það geti fangað athygli mína. Að vissu leyti eiga þessi tvö svið vel saman. Ég hef stundum sagt að hagfræðingunum veitti ekki af smá bókhaldsþekkingu og að endurskoðendum veitti ekki af kúrs í hagfræði.“

Þegar kemur að áhugamálum er fjölskyldan ofarlega í huga. „Með fjögur börn er af nógu að taka á heimilinu. Við notum mikinn tíma með börnunum en ég hef líka verið aðeins að prófa mig áfram í ljósmyndun og myndlist. Allt sem viðkemur matargerð hefur ávallt heillað mig og þegar ég er heima eyði ég mestum tíma í eldhúsinu umvafin fjölskyldunni. Maðurinn minn, Kári Kristinsson, er hagfræðingur og lektor við viðskiptadeild Háskóla Íslands, svo umræðurnar á heimilinu snúast ansi oft um efnahagsmál og pólitík. Við höfum líka gaman af því að ferðast, bæði með börnunum og svo bara við tvö hjónin saman. Síðasta fríið hjá okkur fjölskyldunni var í ágúst til Spánar þar sem tengdaforeldrar mínir lánuðu okkur hús. Þar dvöldum við í tvær vikur í miklum hita og nutum þess að slaka á og hlaða batteríin eftir erilsaman vetur. Næsta frí verður eflaust afslöppunarhelgi hjá okkur hjónunum þar sem við höfum mikla gleði af því að skreppa burt yfir helgi og upplifa nýjar borgir.“

Nafn: Kristín Hannesdóttir.

Fæðingarstaður: Reykjavík, 6. júlí 1978.

Foreldrar: Hannes Hafsteinsson og Soffía Jóhannsdóttir.

Maki: Kári Kristinsson.

Börn: Jakob Ingi, 14 ára, Melkorka María, 12 ára, Victor Kári, 5 ára og Kristófer Tómas, 4 ára.

Menntun: B.Sc. gráða í viðskiptafræði frá HÍ, M.Sc. gráða í fjármálahagfræði frá Copenhagen Business School, M.Sc. gráða í endurskoðun frá Álaborgarháskóla.